Hvis du netop har vasket din bil, er det nu, du skal overveje at køre den i garagen. Torsdag kan danskerne nemlig opleve såkaldt blodregn, og forklaringen ligger flere tusind kilometer mod syd. Et kraftigt lavtryk har sendt store mængder sand fra Sahara højt op i luften, og en nordligt gående luftstrøm sender sandet ind over Europa. Det har man allerede oplevet i Spanien, hvor sandet nogle steder nærmest har dannet en tæt, rødlig tåge og smurt bygninger og biler ind i det meget fine sand. I Spanien beskriver lokale, hvordan sandet gør det besværligt at trække vejret udendørs, og at det knaser mellem tænderne, hvis man går ud. Sandet er også observeret i Frankrig og Tyskland, selvom der her er tale om mindre mængder. Front skal ind over Danmark Det er højst sandsynligt, at det også vil nå os i løbet af onsdag aften og torsdag, da Danmark ligger lige i luftstrømmens retning. Da sandet ankommer, samtidig med at en front med regn torsdag skal ind over Danmark, vil det fine sand blive slået ned og sætte sig overalt som små farvede skjolder, hvor regnen rammer. Ørkensandet er gult eller rødligt, og derfor kaldes fænomenet også blodregn, når sandet bliver slået ned af regn. Kraftigste sandstorm i årtier Det er ikke unormalt med sand, der blæser ud fra Sahara, men sandstormen som har løftet sandet denne gang, har været en af de kraftigste i årtier. Dermed er koncentrationen af sand i luften også usædvanlig høj. Hvis du finder spor af det nordafrikanske sand, er du meget velkommen til at sende billeder til TV 2 Vejret.
Sand fra Sahara kan slå ned over Danmark, når der kommer nedbør torsdag.